A Bizottság 350/93/EGK rendelete

(1993. február 17.)

egyes árucikkeknek a Kombinált Nómenklatúra szerinti besorolásáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb a 3800/92/EGK bizottsági rendelettel [1] módosított, a vám- és statisztikai nómenklatúráról, valamint a közös vámtarifáról szóló 2658/87/EGK tanácsi rendeletre [2] és különösen annak 9. cikkére,

mivel az említett rendelethez mellékelt Kombinált Nómenklatúra egységes alkalmazása érdekében az e rendelet mellékletében említett árucikkek besorolására vonatkozóan intézkedéseket kell elfogadni;

mivel a 2658/87/EGK rendelet megállapította a Kombinált Nómenklatúra általános értelmezési szabályait, és ezeket a szabályokat minden egyéb olyan nómenklatúrára is alkalmazni kell, amely részben vagy egészben a Kombinált Nómenklatúrán alapul, illetve azt további albontással egészíti ki, és amelyet különös közösségi rendelkezések határoznak meg az áruforgalommal kapcsolatos tarifális és egyéb intézkedések alkalmazása céljából;

mivel az említett általános szabályok értelmében az e rendelethez mellékelt táblázat 1. oszlopában megnevezett árucikkeket a 3. oszlopban kifejtett indokok alapján, a 2. oszlopban feltüntetett megfelelő KN-kódok szerint kell besorolni;

mivel a kettős rendszerekre és a textiltermékek Közösségbe történő behozatala kapcsán végrehajtott előzetes és utólagos közösségi ellenőrzésre vonatkozó, hatályban lévő közösségi intézkedések alapján indokolt, hogy a tagállamok vámhatóságai által a Kombinált Nómenklatúrába tartozó árucikkek besorolása tekintetében közzétett és e rendelet rendelkezéseinek meg nem felelő kötelező érvényű tarifális felvilágosításra a 3796/90/EGK bizottsági rendelet [3] 6. cikkének rendelkezéseivel összhangban a jogosult még egy meghatározott ideig hivatkozhasson, amennyiben az 1715/90/EGK tanácsi rendelet [4] 14. cikke (3) bekezdése második albekezdésének a) vagy b) pontjában említett szerződést kötött;

mivel az e rendeletben előírt intézkedések összhangban vannak a Nómenklatúra Bizottság véleményével,

ELFOGADTA EZT A RENDELETET:

1. cikk

A mellékelt táblázat 1. oszlopában megnevezett árucikkek Kombinált Nómenklatúrán belüli besorolása az említett táblázat 2. oszlopában feltüntetett megfelelő KN-kódok szerint történik.

2. cikk

A kettős rendszerekre és a textiltermékek Közösségbe történő behozatala kapcsán végrehajtott előzetes és utólagos közösségi ellenőrzésre vonatkozó, hatályban lévő közösségi intézkedések alapján a tagállamok vámhatóságai által a Kombinált Nómenklatúrába tartozó árucikkek besorolása tekintetében közzétett, e rendelet rendelkezéseinek többé meg nem felelő kötelező érvényű tarifális felvilágosításra a 3796/90/EGK bizottsági rendelet 6. cikkének rendelkezéseivel összhangban e rendelet alkalmazásának időpontjától számított 60 napig még hivatkozni lehet, amennyiben a jogosult az 1715/90/EGK tanácsi rendelet 14. cikke (3) bekezdése második albekezdésének a) vagy b) pontjában említett szerződést kötött.

3. cikk

Ez a rendelet az Európai Közösségek Hivatalos Lapjában való kihirdetését követő huszonegyedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1993. február 17-én.

a Bizottság részéről

Christiane Scrivener

a Bizottság tagja

[1] HL L 384., 1992.12.30., 8. o.

[2] HL L 256., 1987.9.7., 1. o.

[3] HL L 365., 1990.12.28., 17. o.

[4] HL L 160., 1990.6.26., 1. o.

--------------------------------------------------

MELLÉKLET

Árumegnevezés | KN-kód szerinti besorolás | Indoklás |

(1) | (2) | (3) |

1.Könnyű, egyszínű anyagból készült kötött ruházat (65 % poliészter, 35 % pamut), amely hosszú ujjú, a test felső részét borítja és derék alatt ér véget. Eleje részben nyitott, jobbról balra záródó gombolással. Az ujjak végére díszítésként dekoratív, áttört, kötött szalagot varrtak, az alsó rész elől kb. 23 cm hosszan hasított (ingblúz) (lásd az 515. számú fényképet). | 61062000 | A besorolást a Kombinált Nómenklatúra 1. és 6. általános értelmezési szabályai, a 61. árucsoporthoz tartozó 4. megjegyzés, valamint a 6106 és a 61062000 KN-kódok megfogalmazása határozzák meg. Lásd még a Kombinált Nómenklatúra 6106 KN-kódra vonatkozó magyarázó megjegyzését. |

2.Könnyű, kötött ruházat (65 % poliészter, 35 % pamut), amely a test felső részét borítja és derék alatt ér véget, ujjatlan és gallér nélküli, bő szabású, kerek nyakkivágással, eleje végig nyitott, balról jobbra záródó, derékig tartó gombolással. Az eleje, amely hosszabb, mint a háta, az aljának két pontjához lejt (lásd az 518. sz. fényképet). | 61062000 | A besorolást a Kombinált Nómenklatúra 1. és 6. általános értelmezési szabályai, a 61. árucsoporthoz tartozó 4. megjegyzés, valamint a 6106 és a 61062000 KN-kódok megfogalmazása határozzák meg. Lásd még a Kombinált Nómenklatúra 6106 KN-kódra vonatkozó magyarázó megjegyzését. A pontozott meghosszabbított részek csak díszítésként szolgálnak. |

3.Uniszex kötött rövidnadrág (95 % pamut, 5 % elasztomer), amelynél a derék és a szárak alja gumírozott, elülső nyílás nélkül. A nadrág széles lépésbetétje szabásánál és jelentős rugalmasságánál fogva lehetővé teszi, hogy abba inkontinenciabetétet helyezhessenek, így az inkontinenciában szenvedők is kényelmesen viselhetik (lásd az 512. számú fényképet). | 61082100 | A besorolást a Kombinált Nómenklatúra 1. és 6. általános értelmezési szabályai, a 61. árucsoporthoz tartozó 8. megjegyzés, valamint a 6108 és a 61082100 KN-kód megfogalmazása határozzák meg. A 9021 KN-kód alatti besorolás kizárt, hiszen ez a ruhadarab se nem korrigálja, se nem előzi meg a testi fogyatékosságot, illetve nem segíti elő egy szerv kitámasztását vagy tartását sem betegség vagy műtét után. |

4.Könnyű, kötött ruhanemű (65 % poliészter, 35 % pamut), amely hosszú ujjú, a test felső részét borítja és derék alatt ér véget, V-alakú nyakkivágással, belső válltöméssel, hátul és elöl díszítő hímzéssel, valamint a ruhanemű alján és az ujjak végén hímzett szalaggal (lásd az 517. számú fényképet). | 61099030 | A besorolást a Kombinált Nómenklatúra 1. és 6. általános értelmezési szabályai, a 61. árucsoport 2. kiegészítő megjegyzése, valamint a 6109, 610990 és a 61099030 KN-kód megfogalmazása határozzák meg. Lásd még a Kombinált Nómenklatúra 6109 KN-kódra vonatkozó magyarázó megjegyzéseit. |

5.Kordbársonyból készült kötött ruhanemű (90 % pamut, 5 % poliészter, 5 % elasztomer), amely testhez álló, a test felső részét borítja és derék alatt ér véget, hosszú ujjú, nyakhoz simuló gallérral, háta cipzárral részlegesen nyitható. Az ujjak vége és az alja beszegett (lásd az 513. számú fényképet). | 61102099 | A besorolást a Kombinált Nómenklatúra 1. és 6. általános értelmezési szabályai, a 61. árucsoporthoz tartozó 8. megjegyzés, valamint a 6110, 611020 és a 61102099 KN-kód megfogalmazása határozzák meg. Lásd még a Kombinált Nómenklatúra 6106 és 6110 KN-kódra vonatkozó magyarázó megjegyzéseket. |

6.Két darabból álló, három, különböző színű, kötött anyagból készült együttes (100 % szintetikus szál), melynek részei:a)béleletlen széldzseki, amely elöl végig nyitott, cipzárral záródó, hosszú ujjú és galléros. A ruhanemű alja és az ujjak vége szűkített; derék fölött két bevágott zsebbel, a háta és az ujja hímzett vagy nyomott mintával díszített. Az oldalát és az ujjak egy részét különböző színű anyagból készült rávarrott szövetdarabok díszítik (lásd az 511. A számú fényképet);b)béleletlen, deréktól bokáig érő nadrág, a derék nyílás nélküli, húzózsinórral összefogott. A külső oldal a nadrág felső részétől combközépig ugyanolyan rávarrt, szövött anyaggal fedett, mint amilyen a széldzsekin található. A ruhaneműn két bevágott zseb, valamint az egyik nadrágszár végén, illetve a csípő egyik oldalán hímzett vagy nyomott díszítés van (lásd az 511. B számú fényképet). | 61121200 | A besorolást a Kombinált Nómenklatúra 1. és 6. általános értelmezési szabályai, valamint a 6112 és a 61121200 KN-kód megfogalmazása határozzák meg. Lásd még a Harmonizált Rendszerben a 6112 vámtarifaszám magyarázó megjegyzését. |

7.Kétszínű anyagból készült, könnyű, kötött ruhanemű (100 % pamut), amely a test felső részét borítja és derék alatt ér véget, ujjatlan és gallér nélküli, kerekített, bő szabású nyakkivágással. Eleje részlegesen nyitott, balról jobbra záródó gombolással. A nyakkivágást és a karkivágás vonalát díszítő hurkos fonal szegélyezi (lásd az 519. számú fényképet). | 61142000 | A besorolást a Kombinált Nómenklatúra 1. és 6. általános értelmezési szabályai, a 61. árucsoporthoz tartozó 8. megjegyzés, valamint a 6114 és a 61142000 KN-kód megfogalmazása határozzák meg. |

8.Háromféle, különböző színű, szövött anyagból készült ruhanemű (100 % poliamid), amely a test alsó részét takarja deréktól combközépig, mindkét lábat külön-külön beborítva, deréknál nyílás nélkül. A derék rugalmas szalaggal és egy húzózsinórral összefogott. A ruhanemű mindkét oldalán van egy bevágott zseb és a derékhoz kötött (65 % poliészter, 35 % pamut) belső rövidnadrág van varrva (mint a rövidnadrágoknál) (lásd az 509. számú fényképet). | 62046390 | A besorolást a Kombinált Nómenklatúra 1. és 6. általános értelmezési szabályai, a 62. árucsoporthoz tartozó 8. megjegyzés, valamint a 6204, a 620463 és a 62046390 KN-kód megfogalmazása határozzák meg. Úszónadrágként való minősítés kizárt, mivel a ruhanemű szabása, külső megjelenése és a ruhaneműn látható oldalzsebek miatt nem tekinthető kizárólag vagy alapvetően úszáshoz használandó viseletnek. |

9.Színes szövött anyagból készült könnyű szövött ruhanemű (100 % poliészter), amely hosszú ujjú, a test felső részét borítja és derék alatt ér véget. Galléros, V-alakú nyakkivágással, eleje végig nyitott, jobbról balra záródó gombolással. Az ujjak végén három díszítőgomb látható, derékvonalnál a ruhadarabot mindkét oldalon rugalmas pánt fogja össze (blúz) (lásd az 516. számú fényképet). | 62064000 | A besorolást a Kombinált Nómenklatúra 1. és 6. általános értelmezési szabályai, valamint a 6206 és a 62064000 KN-kód megfogalmazása határozzák meg. Lásd még a 6206 KN-kódhoz tartozó magyarázó megjegyzéseket. |

+++++ TIFF +++++

+++++ TIFF +++++

--------------------------------------------------